የትግራይ ክልል ወደቀደመው መረጋጋትና ሰላም እየተመለሰ መሆኑ ተገለጸ
ፋንታነሽ ክንዴ አዲስ አበባ፡- የትግራይ ክልል ወደቀደመ ሰላሙና መረጋጋት እየተመለሰ መሆኑን የትግራይ ብልጽግና ጽሕፈት ቤት ኃላፊ አቶ ነብዩ ስሁልሚካኤል አስታወቁ::በክልሉ የመማር ማስተማር ሂደቱን ለማስጀመር የትምህርት ሚኒስቴር ተጨማሪ 50 ሚሊዮን ብር መመደቡን ገለጹ:: አቶ ነብዩ በተለይ ለአዲስ ዘመን ጋዜጣ እንዳስታወቁት፤ በህወሓት ጁንታ ወደ አለመረጋጋት ገብቶ የነበረው የትግራይ
ክልል አሁን ላይ ወደቀደመ ሰላምና መረጋጋቱ እየተመለሰ
ይገኛል:: ችግሩ ከተፈጠረበት ዕለት ጀምሮ ጉዳዩ ሀገራዊ ጉዳይ ተደርጎ ከፍተኛ ርብርብ እንደተደረገበት እንደሚገኝ ያስታወቁት አቶ ነብዩ ፣ የተገኘው ውጤት ነገሮች በጋራ ሲሰሩ ምን ያህል አመርቂ ውጤት ማግኘት እንደሚቻል ያሳየ ነው ብለዋል ::አሁን ላይ በክልሉ መደበኛ ሕይወት እየተጀመረ ነው፤ የፈረሰው አስተዳደር በጊዜያዊ አስተዳደር እየተተካ ነው ፤ ሕዝቡም እየተወያየ ይምራኝ የሚለው እና ራሱ የመረጠው አካል እንዲመራው እየተደረገ መሆኑን አመልክተዋል::በአክሱም፣ በሽሬ ፣ በአላማጣ በአጠቃላይ ምዕራብ ትግራይና ደቡብ ትግራይ መቀሌ ጨምሮ በሌሎች አካባቢዎች ላይም ሕዝቡ እየተወያየ መሪውን እየመረጠና ወደመረጋጋት እየተመለሰ መሆኑን አብራርተዋል::አገልግሎት ሰጭ የመንግሥት ተቋማትን ወደ ስራ እየተመለሱ መሆኑንም ገልጸዋል::ከመሰረታዊ አገልግሎትና ከሰብዓዊ ድጋፍ ጋር ተያይዞ ተቋርጠው የነበሩ አገልግሎቶች ቶሎ ወደ ሥራቸው እንዲገቡ ለማድረግ የሚመለከታቸው የመንግሥት አካላት እርብርብ እያደረጉ መሆኑን የገለጹት አቶ ነብዩ፤ ከዚህ ጋር በተያያዘ የትምህርት ሚኒስቴር ተጨማሪ 50 ሚሊዮን ብር በመመደብ የመማር ማስተማር ሂደቱን ወደመደበኛ እንቅስቃሴ ለመመለስ እየተሰራ እንደሆነም አስታውቀዋል::ኮቪድን ከመከላከል አንጻርም ወደ 700ሺ የሚሆን የፊት መሸፈኛ ጭምብል በነጻ ለተማሪዎች እንዲታደል ተወስኖ እንቅስቃሴ መጀመሩን ጠቁመዋል። እንደ አቶ ነብዩ ማብራሪያ፤ ክልሉን ወደነበረበት ለመመለስ ሁሉም አካላት የተቀናጀ ሥራ እየሰሩ ነው፤ የትግራይ ብልጽግናም የሚጠበቅበትን እየተወጣ ይገኛል::በዚህም መሰረታዊ አገልግሎቶች ስራ እንዲጀምሩ በቅንጅት እየተሰራ መሆኑን አመልክተዋል ። ጉዳት የደረሰባቸውን እንደ መንገድና ድልድይ የመሳሰሉ የልማት አውታሮች እንዲጠገኑና ለሕዝቡ አገልግሎት እንዲሰጡ ለማድረግ እየተሰራ ነው ብለዋል::በዚህ ረገድ መንግስት በዋናነት የፈረሰውን የቀድሞ አስተዳደር በአዲሱ አስተዳደር በመተካት ሕዝቡ ተገቢውን አገልግሎት እንዲያገኝ እና ቀጣይ ልማቶቹን እንዲያረጋግጥ ለማድረግ ትኩረት ሰጥቶ እየሰራ መሆኑን ጠቁመዋል ::የብልጽግና ፓርቲ ሥራ አስፈጻሚ ሰሞኑን ባካሄደው ስብሰባ በትግራይ ክልል የተከሰተው ችግር እንዴት እንደተፈጠረና እንዴት እንደተቀለበሰ ትኩረት ሰጥቶ መገምገሙን ያስታወቁት አቶ ነብዩ፤ ትግራይን መልሶ ለማልማትና ለመገንባት ጠንካራ ሥራ መሰራት እንዳለበት አቅጣጫ መቀመጡንም አስታውቀዋል::ከዚህ ባሻገር የትግራይ ህዝብ ከጁንታው ጎን ባለመሆኑና ሊደብቀው ስላልፈቀደ የሕግ ማስከበር ስራው በአጭር ጊዜ እንዲጠናቀቅና መከላከያው ድል እንዲቀዳጅ የማይተካ ድጋፍ በማድረግ እንዲሁም የተፈጠረውን ችግር ለመቀልበስ በተከናወኑ እልህ አስጨራሽ ስራዎች ውስጥ ለነበረው ሚና ሥራ አሥፈጻሚው ለትግራይ ሕዝብ እውቅና መስጠቱን ገልጸዋል::የጁንታው ውድቀት ማለት የትግራይ ሕዝብና ወጣት ውድቀት ማለት እንዳልሆነ ያስታወቁት አቶ ነብዩ ፣ ወጣቱ ለውጡ የራሱ መሆኑን ተገንዝቦ በቁርጠኝነት መንቀሳቀስ እንዳለበት አመልክተዋል ::ወንጀለኞችን በአጭር ጊዜ ለሕግ ለማቅረብና የሕዝቡን ተጠቃሚነት ለማረጋገጥ በሚደረገው ጥረት ውስጥ ሕዝቡ በተለይም የትግራይ ወጣት ቀደም ሲል ሲያደርግ እንደነበረው የራሱን የማይተካ ሚና መወጣት እንደሚኖርበት አስታውቀዋል ።አዲስ ዘመን ህዳር
30/2013